༄༅།  ། ཇི་བིག་དེ་མུར་གྱིས་ཕལ་ཆེན་གསེར་འོད་སྟོང་ཕྲག་བརྒྱ་པ་རྣམས་བཞེངས་པའི་མཚོན་བྱེད་བཞུགས།  །  ༄༅།  ། ཨོཾ་སྭསྟི་སིདྡྷཾ།  ། བླ་མ་དང་དཀོན་མཆོག་གསུམ་ལ་ཕྱག་འཚལ་ལོ༑ ༑ ཐུགས་རྗེའི་ཐུགས་ནི་ཀུན་ནས་རྣམ་དག་ཅིང་།  ། མཁྱེན་པས་མཁྱེན་པར་བྱ་བ་ཀུན་མཁྱེན་པ།  ། བླ་མེད་བླ་མའི་ཞབས་ཀྱི་པདྨ་ནི།  ། གཙུག་གིས་གཙུག་གི་ནོར་བཞིན་བཀུར་བར་བགྱི།  ། དགེ་བས་དགེ་བའི་འབྲས་བུ་རབ་བརྙེས་ནས།  ། མཛད་པས་མཛད་པར་བགྱི་བ་ཀུན་བསྒྲུབས་པས།  ། ལྷ་དང་ལྷ་མིན་མི་ཡིས་གུས་བཏུད་པ།  ། ཀུན་མཁྱེན་ཀུན་ཕན་མཛད་ལ་ཕྱག་འཚལ་ལོ།  ། གསུང་རབ་གསུང་སྙན་སྙན་པའི་འོད་ཟེར་གྱིས།  ། བློ་ངན་བློ་ཡི་མུན་པ་རྣམ་བསལ་ནས།  ། ཤེས་བྱ་ཤེས་པའི་སྣང་བ་བསྐྱེད་བྱེད་པ།  ། དམ་ཆོས་དམ་པས་བསྔགས་པ་དེ་ལ་འདུད།  ། དགེ་དང་དགེ་བའི་འབྲས་བུ་དམ་པ་ལ།  ། འདུན་པས་འདུན་པའི་དགེ་བ་རྣམ་འཕེལ་བས།  ། རྒྱལ་དང་རྒྱལ་བའི་ཆོས་ལ་ཉེར་གཞོལ་བ།  ། དགེ་འདུན་དགེ་བའི་ཚོགས་ལ་ཕྱག་འཚལ་ལོ།  ། འདི་ལྟར་རྒྱུ་དང་རྐྱེན་ལ་མ་ལྟོས་པའི་ཆོས་འགའ་ཡང་མེད་པ་དེའི་ཕྱིར།  འཇིག་རྟེན་གྱི་ཁམས་དང་སེམས་ཅན་གྱི་ཁམས་ཐམས་ཅད་ཀྱང་ཐོག་མ་མེད་པའི་ངང་ཚུལ་ཅན་ནོ།  ། རིག་པ་ལས་རིག་པ་འབྱུང་བ་ཆོས་གཞན་ལ་ལྟོས་པ་མེད་ཅིང་།  སྣོད་ཀྱི་འཇིག་རྟེན་ཁྱད་པར་དང་བཅས་པ་ཡང་འགྲོ་བའི་ལས་ལས་འབྱུང་བ་དེའི་ཕྱིར།  ཐ་མ་མེད་པར་ཡང་རིག་པར་བྱའོ།  ། དེ་ལྟ་ནའང་འཇིག་རྟེན་གྱི་ཁམས་འབྱུང་བའི་རིམ་པ་ལ་ནི་བསྐལ་པ་ཞེས་བརྗོད་དོ༑ ༑ བསྐལ་བ་འདི་ནི་བཟང་པོ་སྟེ།  གང་འཇིག་རྟེན་གྱི་ཁམས་འདི་ཆགས་པའི་ཚེ༑  མེ་ཏོག་ཨུ་དུམྺཱ་ར་སྟོང་བྱུང་བའི་མཚན་མ།  འོད་གསལ་གྱི་རིགས་ཀྱི་ལྷ་རྣམས་ཀྱིས་མཐོང་ནས།  ། ཀྱེ་མ་བསྐལ་པ་འདི་ནི་བཟང་པོ་སྟེ།  སངས་རྒྱས་སྟོང་འབྱུང་བའི་ཕྱིར་རོ།  ། ཞེས་ལྷའི་བུ་དེ་དག་གིས་མིང་དུ་བཏགས་པའི་ཕྱིར་རོ།  ། སྟོང་དུ་ཚང་བའི་སངས་རྒྱས་དེ་དག་ལས།  སྐྱེ་རྒུ་རྣམས་ཀྱི་ཚེ་ལོ་བཞི་ཁྲི་པའི་དུས་སུ་འཁོར་བ་འཇིག་དང་།  སུམ་ཁྲི་པའི་དུས་སུ་གསེར་ཐུབ་དང་།  ཉི་ཁྲི་བ་ལ་འོད་སྲུངས་རྣམས་བྱོན་ཟིན་ལ།  སྐྱེ་རྒུ་རྣམས་ཀྱི་ཚེ་ལོ་བརྒྱ་པ་ལ།  ཤཱཀྱའི་རིགས་སུ་ཉེ་བར་འཁྲུངས་ནས་ཁམས་གསུམ་གྱི་ཆོས་ཀྱི་རྒྱལ་པོར་མངའ་མཛད་པ་གང་ཡིན་པ་དེ་ནི་བཅོམ་ལྡན་འདས་ཤཱཀྱ་ཐུབ་པའོ།  ། དེ་བཞིན་གཤེགས་པ་དེས།  སྐུ་དེ་ཉིད་ཀྱིས་འདུལ་བའི་གདུལ་བྱ་རྣམས་ཀྱི་དོན་ཡོངས་སུ་རྫོགས་པར་ཐུགས་སུ་ཆུད་ནས་ཟད་ཅིང་གཏུགས་པར་མི་མངའ་ཟིན་ཡང་།  ཡོངས་སུ་མྱ་ངན་ལས་འདའ་བ་ཆེན་པོའི་ཚུལ་བསྟན་ཏེ།  དེ་བཞིན་གཤེགས་པ་དེའི་བསྟན་པ་ལོ་ལྔ་བརྒྱ་ཕྲག་བཅུར་གནས་པ་ལས།  ཕྲག་དང་པོ་ལ་ནི་དགྲ་བཅོམ་པ་ཐོབ་པ་མང་།  གཉིས་པ་ལ་ནི་ཕྱིར་མི་འོང་བ་ཐོབ་པ་མང་།  གསུམ་པ་ལ་ནི་རྒྱུན་ཏུ་ཞུགས་པ་ཐོབ་པ་མང་སྟེ།  འབྲས་བུའི་དུས་གསུམ་མོ། །  ། ། ལྔ་བརྒྱ་པ་ཕྲག་བཞི་པ་ལ་ལྷག་མཐོང་དང་ལྡན་པ་མང་ངོ་།  ། ལྔ་པ་ལ་ཞི་གནས་ཀྱི་ཏིང་ངེ་འཛིན་དང་ལྡན་པ་མང་ངོ་།  ། དྲུག་པ་ལ་ཚུལ་ཁྲིམས་དག་པ་ལ་གནས་པ་མང་སྟེ།  བསྒྲུབས་པའི་དུས་གསུམ་མོ།  ། ལྔ་བརྒྱ་པ་ཕྲག་བདུན་པ་ལ་མངོན་པ་ལ་ནན་ཏན་དུ་བྱེད་པ་མང་ངོ་།  ། བརྒྱད་པ་ལ་མདོ་སྡེ་ལ་ནན་ཏན་དུ་བྱེད་པ་མང་ངོ་།  ། དགུ་པ་ལ་འདུལ་བ་ལ་ནན་ཏན་དུ་བྱེད་པ་མང་སྟེ།  ལུང་གི་དུས་གསུམ་མོ།  ། བཅུ་པ་ལ་ནི་དེ་དག་ཚུལ་བཞིན་དུ་སྤྱོད་པ་མེད་པའི་ཕྱིར།  རྟགས་ཙམ་འཛིན་པ་སྟེ་ལྔ་བརྒྱ་ཐ་མའོ།  ། དེ་བཞིན་གཤེགས་པ་དེའི་བསྟན་པ་གནས་པའི་བར་ལ།  འཕགས་པའི་ཡུལ་དང་།  གཞན་ཡང་ཤར་དང་།  ལྷོ་དང་།  ནུབ་དང་།  བྱང་གི་ཕྱོགས་སུ་ཆོས་དང་ལྡན་པ་དང་།  མི་ལྡན་པའི་རྒྱལ་པོ་རབ་ཏུ་བྱུང་བ་ལས།  མཐུ་ཆེ་ཞིང་རྒྱལ་སྲིད་རབ་ཏུ་ཡངས་པ་ནི།  བྱང་ཕྱོགས་སུ་བྱུང་བའི་ཧོར་གྱི་རྒྱལ་པོ་ཡིན་ལ།  དེ་ཡང་ཐུབ་པའི་བསྟན་པ་ལྔ་བརྒྱ་པ་ཕྲག་བདུན་པ་ལ་ཇིང་གིར་རྒྱལ་པོ་ཞེས་བྱ་བ་འབྱུང་ལ།  དེས་ཤར་གྱི་རྒྱ་མཚོ་ནས་བརྩམས་ཏེ།  འཛམ་བུའི་གླིང་གི་བྱང་ཕྱོགས་སུ་ཕལ་ཆེ་བ་ལ་རྒྱལ་ཐབས་བྱས་སོ།  ། དེའི་སྲས་ཀྱི་དམ་པ་ནི་འོ་གོ་ཏ་སྟེ།  རྒྱལ་ཚབ་ཏུ་དབང་བསྐུར་ནས།  ག་གན་རྒྱལ་པོ་ཞེས་བྱ་བར་ཡོངས་སུ་གྲགས་ཏེ།  དེས་ཀྱང་རྒྱལ་ཐབས་རིང་དུ་མཛད་དོ།  ། དེའི་སྲས་ལས་རྒྱལ་ཐབས་ཐོབ་པ་ནི་གོ་ཡུག་གན་ནོ།  ། དེའི་ཡབ་མཆེད་དུ་གྱུར་པ་ནི་མོ་གོ་རྒྱལ་པོ་སྟེ།  དེས་ཀྱང་རྒྱལ་སྲིད་རྣམ་པར་བསྐྱངས་སོ།  ། དེའི་གཅུང་དུ་གྱུར་པ་ནི་གོ་པེ་ལ་སྟེ།  གཙུག་ལག་གཉིས་ཀྱི་སྒོ་ནས།  རྒྱལ་པོའི་གོ་འཕང་ཐོབ་ནས།  རྒྱལ་ཐབས་རྒྱ་ཆེར་མཛད་དོ།  ། གོ་ཡུག་རྒྱལ་པོའི་གཅུང་དུ་གྱུར་པ་དབང་ཕྱུག་དང་།  འབྱོར་པ་ཕུན་སུམ་ཚོགས་པས་ཉེ་བའི་དབང་པོ་དང་མཚུངས་པ་ནི་གོ་དོན་ཞེས་བྱའོ༑ ༑ དེའི་དད་པའི་དབང་གིས་ཁམས་གསུམ་གྱི་ཆོས་ཀྱི་རྒྱལ་པོ་མི་འཕྲོགས་པའི་མཁྱེན་རབ་དང་ཐུགས་རྗེར་ལྡན་པ།  ཆོས་ཀྱི་རྗེ་ས་སྐྱ་པཎྜི་ཏ་ཆེན་པོ་སྤྱན་དྲངས་ཤིང་བསྙེན་བཀུར་ནས།  དེའི་བྱིན་རླབས་ཀྱིས་སྲས་ཉེ་བར་བསྐྲུན་པ་ནི།  རྒྱལ་བུ་ཇི་བིག་དེ་མུར་ཞེས་པ་རྣམ་པར་གྲགས་པ་ཡིན་ལ།  དེས་བདེ་བར་གཤེགས་པའི་བསྟན་པ་ལ་མི་ཕྱེད་པའི་དད་པ་ཐོབ་ཅིང་།  ཐེག་པ་གསུམ་གྱི་ཆོས་ཀྱི་ཚུལ་ལ་ཉེ་བར་ཞུགས་ནས།  སོ་སོའི་བརྟུལ་ཞུགས་དང་ཐོས་པ་དང་བསམ་པ་དང་༑  བསྒོམ་པ་ལ་ཇི་ལྟར་ནུས་པས་ནན་ཏན་མཛད་ཅིང་།  བདེ་བར་གཤེགས་པའི་གསུང་རབ་རིན་པོ་ཆེ།  དགེ་བ་དང་ལེགས་པ་ཐམས་ཅད་ཀྱི་འབྱུང་གནས།  ཉེས་པ་ཐམས་ཅད་དྲུངས་ནས་འབྱིན་པ།  ལྷ་དང་བཅས་པའི་འཇིག་རྟེན་ཐམས་ཅད་ལ་ཡང་དག་པའི་སྣང་བ་བསྐྱེད་པའི་སྒྲོན་མ་ཆེན་པོ་ཡིན་པར་དགོངས་ནས།  ཡབ་མཆེད་ཁུ་བོ།  རྒྱལ་པོ་ལྔ་པོ་དེ་ཉིད་ཀྱི་སྐུ་རིང་།  ཆུ་ཕོ་སྤྲེའུ་ལོ་ལ་དབུས་ཀྱི་སའི་ཆ་ནས་ཡི་གེ་འབྲི་བའི་གཙུག་ལག་ལ་ཤིན་ཏུ་སྦྱངས་ཤིང་རབ་ཏུ་མཁས་པ།  ད་རིག་དགེ་སློང་དཔལ་འབྱོར་དར་དང་།  སུམ་པ་དགེ་སློང་ཚུལ་ཁྲིམས་དཔལ་ཞེས་བྱ་བ་ལ་སོགས་པ་ཡི་གེ་པའི་ཚོགས་རབ་ཏུ་མང་པོ་དང་།  གཞན་ཡང་གསེར་དང་།  རྐོས་དང་ཚོན་རྩི་དང་།  དྲས་ལ་སོགས་པའི་བཟོ་ལ་ཤིན་ཏུ་སྦྱངས་པའི་སྐྱེ་བོ་མང་པོ་བོས་ནས།  སངས་རྒྱས་བཅོམ་ལྡན་འདས་སྲས་དང་བཅས་པ་ཐམས་ཅད་ཀྱི་ཐུན་མོང་དང་།  ཐུན་མོང་མ་ཡིན་པའི་ཡོན་ཏན་དང་ཕྲིན་ལས་དང་ཆོས་ཀྱི་སྒོ་དང་དེ་མངོན་དུ་བསྒྲུབ་པའི་ལམ་གྱི་ཚུལ་དང་།  དེའི་ཞིང་དང་གདུལ་བྱའི་རྣམ་གྲངས་དང་དེ་དག་གི་ལས་དང་ལུས་དང་།  ཚེ་དང་འབྱོར་པ་ལ་སོགས་པ༑  ཆོས་ཅན་དང་།  ཆོས་ཀྱི་དབྱིངས་ཟབ་པ་དང་།  རྒྱ་ཆེ་བ་མཐའ་དང་དབུས་མེད་པ་གསལ་བར་སྟོན་པ་ཤིན་ཏུ་རྒྱས་པའི་མདོ་སྡེ།  སངས་རྒྱས་ཕལ་པོ་ཆེ།  མདོ་སྡེའི་དབང་པོ་གསེར་འོད་དམ་པ་དང་བཅས་པ་དང་།  དེ་བཞིན་གཤེགས་པ་ཐམས་ཅད་ཀྱི་ཐུགས་ཀྱི་གསང་བ།  འཕགས་པའི་ཚོགས་ཐམས་ཅད་ཀྱི་བགྲོད་པ་གཅིག་པའི་ལམ།  ལྷ་དང་བཅས་པའི་འཇིག་རྟེན་ཐམས་ཅད་ཀྱིས་མཆོད་པའི་གནས༑  འཁོར་བ་དང་མྱ་ངན་ལས་འདས་པའི་བདེ་བ་ཐམས་ཅད་འབྱུང་བའི་གཞི༑  ཤེས་རབ་ཀྱི་ཕ་རོལ་ཏུ་ཕྱིན་པ་སྟོང་ཕྲག་བརྒྱ་པ་རྣམས།  བཻ་དཱུརྱའི་རང་བཞིན་གྱི་གཞི་ལ་ཡོངས་སུ་དག་པའི་གསེར་གྱིས་བཞེངས་ནས།  གླེགས་ཤིང་དང་༑  གླེགས་ཐགས་དང་།  ན་བཟའ་ལ་སོགས་པ་མཆོད་པའི་ཡོ་བྱད་རྣམས་ཀྱིས་ཞབས་འབྲིང་བྱས་ཏེ།  གསུང་རབ་ལས་འབྱུང་བའི་ཚུལ་བཞིན་དུ་རབ་ཏུ་གནས་པའང་ལེགས་པར་བགྱིས་ནས།  ཀློག་པ་དང་མཆོད་པ་ལ་འབད་པ་བགྱི་བར་ཡང་དམ་བཅས་སོ། །  ། ། དེ་ལྟར་ཐམས་ཅད་མཁྱེན་པ་རྒྱལ་བའི་གསུང་།  ། འཇིག་རྟེན་སྣང་བར་བགྱིད་པ་དམ་པའི་ཆོས།  ། ལྷག་པའི་བསམ་པས་བྲིས་དང་ཀློག་པ་དང་།  ། མཆོད་ཅིང་བཀུར་བསྟི་བགྱིད་པ་ལས་བྱུང་བའི།  ། དགེ་བ་རྒྱ་ཆེན་དྲི་མེད་གང་ཐོབ་པ།  ། དེ་ཡིས་ཐུབ་པའི་གསུང་རབ་དམ་པའི་ཆོས།  ། ཕྱོགས་བཅུའི་ཞིང་དུ་རྟག་ཏུ་རྒྱས་གྱུར་ནས།  ། སྐྱེ་རྒུ་ཀུན་གྱིས་ཚུལ་བཞིན་བསྒྲུབ་པར་ཤོག། སྦྱིན་བདག་སྐྱེ་ཤིང་སྐྱེ་བ་ཐམས་ཅད་དུ།  ། དལ་བ་འབྱོར་པ་ལྷ་མིའི་ལུས་ཐོབ་ནས།  ། རྒྱལ་དང་རྒྱལ་བའི་སྲས་པོ་ཐམས་ཅད་ལས།  ། གསུང་རབ་རྒྱ་མཚོ་ཐོས་ཤིང་འཛིན་པར་ཤོག། ཚེ་འདིར་ཚེ་རིང་ནད་མེད་ཕུན་སུམ་ཚོགས།  ། གདུང་རྒྱུད་འཕེལ་ཞིང་བར་ཆད་ཞི་བ་དང་།  ། བསམ་པ་ཐམས་ཅད་ཆོས་བཞིན་འགྲུབ་གྱུར་ནས།  ། རྒྱལ་བའི་བསྟན་པ་རྒྱས་པར་བྱེད་པར་ཤོག། སྣོད་ཀྱི་འཇིག་རྟེན་རྩི་བཅུད་ཕུན་སུམ་ཚོགས།  ། ལྷ་ཀླུས་དུས་སུ་ཆར་འབེབས་ལོ་ཏོག་འཕེལ།  ། སྐྱེ་རྒུའི་ནད་དང་མུ་གེ་གདུག་སེམས་ཞི༑ ༑ ཐམས་ཅད་ཆོས་ཀྱི་དཔལ་དང་ལྡན་པར་ཤོག། འདི་ཡི་སྐུལ་བྱེད་དགེ་སློང་འཕགས་པ་སྟེ།  ། དེ་ལ་ཡང་ནི་རྒྱལ་བུ་དེ་ཉིད་ཀྱི།  ། གསུང་གིས་བསྐུལ་ནས་ཇི་ལྟར་བཞེངས་ཚུལ་དང་།  ། བསྔོ་བའི་ཚིགས་སུ་བཅད་པ་དེ་ཡིས་བགྱིས།  ། འདི་ལ་འདུན་པས་ཡོ་བྱད་ཉེར་སྦྱོར་དང་།  ། གཉེར་བྱེད་པ་དང་དེ་ཡི་གྲོགས་བྱེད་དང་།  ། ཡི་རང་བྱེད་པའི་སྐྱེ་བོ་ཐམས་ཅད་ལའང་།  ། ཚེ་འདིར་ཕུན་ཚོགས་མཐར་ཐུག་སངས་རྒྱས་ཤོག། ཆུ་མོ་བྱའི་དཔྱིད་ཟླ་འབྲིང་པོ་ལ།  གཡར་མོ་ཐང་གི་སའི་ཆ་ཤིང་ཀུན་དུ་བྲིས་པའོ།  ། ཕྱོགས་དང་མཚམས་དང་དུས་ཀུན་ཏུ་བཀྲ་ཤིས་པར་གྱུར་ཅིག།  ། །